CELEX: 32014R0335
Language: mt
Date: 2014-03-11 00:00:00
Title: Regolament (UE) Nru 335/2014 tal-Parlament Ewropew u tal-Kunsill tal- 11 ta’ Marzu 2014 li jemenda r-Regolament tal-Kunsill (KE) Nru 1198/2006 dwar il-Fond Ewropew għas-Sajd, fir-rigward ta’ ċerti dispożizzjonijiet relatati mal-ġestjoni finanzjarja għal ċerti Stati Membri li għandhom jew jinsabu mhedda b’diffikultajiet serji fir-rigward tal-istabilità finanzjarja tagħhom

5.4.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 103/33
            
         REGOLAMENT (UE) Nru 335/2014 TAL-PARLAMENT EWROPEW U TAL-KUNSILL
   tal-11 ta’ Marzu 2014
   li jemenda r-Regolament tal-Kunsill (KE) Nru 1198/2006 dwar il-Fond Ewropew għas-Sajd, fir-rigward ta’ ċerti dispożizzjonijiet relatati mal-ġestjoni finanzjarja għal ċerti Stati Membri li għandhom jew jinsabu mhedda b’diffikultajiet serji fir-rigward tal-istabilità finanzjarja tagħhom
   IL-PARLAMENT EWROPEW U L-KUNSILL TAL-UNJONI EWROPEA,
   Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 43(2) tiegħu,
   Wara li kkunsidraw il-proposta tal-Kummissjoni Ewropea,
   Wara li l-abbozz tal-att leġiżlattiv intbagħat lill-parlamenti nazzjonali,
   Wara li kkunsidraw l-opinjoni tal-Kumitat Ekonomiku u Soċjali Ewropew (1),
   Filwaqt li jaġixxu skont il-proċedura leġiżlattiva ordinarja (2),
   Billi:
   
               (1)
            
            
               Il-kriżi globali finanzjarja u r-reċessjoni ekonomika mingħajr preċedent għamlu ħsara serja lit-tkabbir ekonomiku u l-istabbiltà finanzjarja, u ħolqu deterjorament qawwi fil-kundizzjonijiet finanzjarji u ekonomiċi ta’ diversi Stati Membri. B’mod partikolari, ċerti Stati Membri għandhom diffikultajiet serji, jew huma mhedda b’tali diffikultajiet. B’mod partikolari, qed jiffaċċaw problemi fit-tkabbir ekonomiku u l-istabbiltà finanzjarja tagħhom, u defiċit u qagħda ta’ dejn li qed imorru għall-agħar.
            
         
               (2)
            
            
               Ittieħdu miżuri importanti skont l-Artikoli 122(2), 136 u 143 tat-Trattat dwar il-Funzjonament tal-Ujoni Ewropea sabiex jinnewtralizzaw l-effetti negattivi tal-kriżi. Madankollu, il-pressjoni fuq ir-riżorsi finanzjarji nazzjonali qed tiżdied u huma meħtieġa passi adegwati biex din tittaffa permezz tal-użu massimu u l-aħjar ta’ fondi mill-Fond Ewropew għas-Sajd, stabbilit bir-Regolament tal-Kunsill (KE) Nru 1198/2006 (3).
            
         
               (3)
            
            
               Sabiex tkun iffaċilitata l-ġestjoni tal-fondi tal-Unjoni biex b’hekk jitħaffu l-investimenti fl-Istati Membri u r-reġjuni, u biex titjieb id-disponibbiltà tal-fondi għall-ekonomija, ir-Regolament (KE) Nru 1198/2006 tal-Kunsill ġie emendat mir-Regolament (UE) Nru 387/2012 tal-Parlament Ewoprew u tal-Kunsill (4). Dak l-emendament ippermetta żieda fil-pagamenti interim u finali mill-Fond Ewropew għas-Sajd b’ammont li jikkorrispondi għal 10 punti perċentwali fuq ir-rata ta’ kofinanzjament attwali għal kull assi prijoritarju għall-Istati Membri li għaddejjin minn diffikultajiet serji fir-rigward tal-istabbiltà finanzjarja tagħhom u li jitolbu biex jibbenefikaw minn din il-miżura.
            
         
               (4)
            
            
               Ir-Regolament (KE) Nru 1198/2006 jippermetti l-applikazzjoni ta’ żieda fir-rata ta’ kofinanzjament sal-31 ta’ Diċembru 2013. Madankollu, billi ċerti Stati Membri għadhom qed jiffaċċaw diffikultajiet serji fejn tidħol l-istabbiltà finanzjarja tagħhom, l-applikazzjoni ta’ żieda fir-rata ta’ kofinanzjament m’għandhiex tkun limitata sa tmiem l-2013.
            
         
               (5)
            
            
               L-Istati Membri li jirċievu għajnuna finanzjarja għandhom ukoll jibbenefikaw miż-żieda fir-rata ta’ kofinanzjament sa tmiem il-perjodu ta’ eliġibbiltà u għandhom ikunu jistgħu jitolbuha fl-applikazzjonijiet tagħhom għall-ħlas tal-bilanċ finali, ukoll jekk l-għajnuna finanzjarja ma tkunx għadha tingħata.
            
         
               (6)
            
            
               Ir-Regolament (KE) Nru 1198/2006 għandu għalhekk jiġi emendat kif meħtieġ.
            
         
               (7)
            
            
               Minħabba x-xorta bla preċedent tal-kriżi hija meħtieġa adozzjoni rapida ta’ miżuri ta’ sostenn. Għalhekk huwa xieraq li dan ir-Regolament jidħol fis-seħħ fil-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea,
            
         ADOTTAW DAN IR-REGOLAMENT:
   Artikolu 1
   Ir-Regolament (KE) Nru 1198/2006 huwa emendat kif ġej:
   
               (1)
            
            
               Fl-Artikolu 76(3), il-frażi tal-bidu tinbidel b’dan li ġej:
               “3.   B’deroga mill-Artikolu 53(3), fuq it-talba ta’ Stat Membru, il-ħlasijiet interim għandhom jiżdiedu b’ammont li jikkorrispondi għal 10 punti perċentwali iktar mir-rata ta’ kofinanzjament applikabbli għal kull assi prijoritarju, sa massimu ta’ 100 %, li għandu jiġi applikat għall-ammont ta’ nefqa pubblika eliġibbli ġdida li tkun dikjarata f’kull dikjarazzjoni ċertifikata tan-nefqa mressqa, kemm-il darba l-Istat Membru, fil-31 ta’ Diċembru 2013 jew wara, ikun jissodisfa waħda mill-kundizzjonijiet li ġejjin:”;
            
         
               (2)
            
            
               Fl-Artikolu 77, il-paragrafu 2 jinbidel b’dan li ġej:
               “2.   B’deroga mill-Artikolu 53(3), fuq it-talba ta’ Stat Membru, il-ħlasijiet tal-bilanċ aħħari għandhom jiżdiedu b’ammont li jikkorrispondi għal 10 punti perċentwali iktar mir-rata ta’ kofinanzjament applikabbli għal kull assi prijoritarju, sa massimu ta’ 100 %, li għandu jiġi applikat għall-ammont ta’ nefqa pubblika eliġibbli ġdida li tkun dikjarata f’kull dikjarazzjoni ċertifikata tan-nefqa mressqa, kemm-il darbal-Istat Membru, fil-31 ta’ Diċembru 2013 jew wara, ikun jissodisfa waħda mill-kundizzjonijiet stabbiliti fil-punti (a), (b) u (c) tal-Artikolu 76(3).”;
            
         
               (3)
            
            
               L-Artikolu 77a huwa emendat kif ġej:
               
                           (a)
                        
                        
                           il-paragrafu 2 jibidel b’dan li ġej:
                           
                                       “2.
                                    
                                    
                                       Id-deroga, imsemmija fl-Artikoli 76(3) u 77(2) għandha tingħata mill-Kummissjoni fuq talba bil-miktub minn Stat Membru li jissodisfa waħda mill-kundizzjonijiet stabbiliti fil-punti (a), (b) u (c) tal-Artikolu 76(3).”;
                                    
                                 
                     
                           (b)
                        
                        
                           il-paragrafu 5 jitħassar.
                        
                     
         Artikolu 2
   Dan ir-Regolament għandu jidħol fis-seħħ fil-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
   Dan ir-Regolament għandu japplika mill-1 ta’ Jannar 2014.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Strasburgu, il-11 ta’ Marzu 2014.
      
         
            Għall-Parlament Ewropew
         
         
            Il-President
         
         M. SCHULZ
      
      
         
            Għall-Kunsill
         
         
            Il-President
         
         D. KOURKOULAS
      
   
   
      (1)  ĠU C 341, 21.11.2013, p. 75.
   
      (2)  Pożizzjoni tal-Parlament Ewropew tal-25 ta’ Frar 2014 (għadha mhijiex ippubblikata fil-Ġurnal Uffiċjali) u d-Deċiżjoni tal-Kunsill tal-11 ta’ Marzu 2014.
   
      (3)  Regolament tal-Kunsill (KE) Nru 1198/2006 tas-27 ta’ Lulju 2006 dwar il-Fond Ewropew għas-Sajd (ĠU L 223, 15.8.2006, p. 1).
   
      (4)  Regolament (UE) Nru 387/2012 tal-Parlament Ewropew u tal-Kunsill tad-19 ta’ April 2012 li jemenda ir-Regolament tal-Kunsill (KE) Nru 1198/2006 dwar il-Fond Ewropew għas-Sajd, fir-rigward ta’ ċerti dispożizzjonijiet marbutin mal-amministrazzjoni finanzjarja għal ċerti Stati Membri li għandhom jew li jinsabu mhedda b’diffikultajiet serji fir-rigward tal-istabbiltà finanzjarja tagħhom (ĠU L 129, 16.5.2012, p. 7).